Valko-Venäjän, Venäjän, Saksan, Ranskan ja Ukrainan johtajat Minskin huippukokouksessa helmikuussa 2015
**Minsk II** on helmikuussa 2015 Valko-Venäjän Minskissä solmittu tulitaukosopimus, joka määrittelee ehdot Itä-Ukrainan sodan lievittämiseksi. Sopimuksessa allekirjoittajina olivat Ukrainan, Venäjän, Ranskan ja Saksan johtajat. Euroopan turvallisuus- ja yhteistyöjärjestö (ETYJ) järjesti tulitaukosopimukseen johtaneet neuvottelut sen jälkeen, kun Minskissä syyskuussa 2014 sovittu tulitauko murtui tammi-helmikuussa 2015. Minsk II:ssa sovittujen toimenpiteiden oli määrä saattaa aiemmin sovittu tulitauko uudelleen voimaan.

Huippukokous ja sopimusluonnoksen laatiminen
--------------------------------------------

Itä-Ukrainan sodassa taistelut jatkuivat edelleen alkuvuodesta 2015 huolimatta toistuvista yrityksistä ratkaista tilanne. Vaikka syyskuussa 2014 solmittu Minskin sopimus vähensikin merkittävästi taisteluja Itä-Ukrainassa, alueellisia kahakoita puhkesi silti. Tammikuun 2015 alussa Donetskin kansantasavallan (DNR) ja Luhanskin kansantasavallan (LNR) separatistit aloittivat uuden hyökkäyksen Ukrainan hallitsemille alueille, mikä johti Minskissä sovitun tulitauon täydelliseen romahdukseen. 21. tammikuuta, raskaiden taistelujen jälkeen, DNR:n joukot valtasivat symbolisesti tärkeän Donetskin kansainvälisen lentoaseman. Tämän jälkeen separatistit laajensivat hyökkäystään Debaltseveen, joka on tärkeä maantie- ja rautatieliikenteen solmupiste. Uudelleen syttyneet taistelut aiheuttivat kansainvälisessä yhteisössä kasvavaa huolta. Ranskan presidentti François Hollande ja Saksan liittokansleri Angela Merkel laativat uuden rauhansuunnitelman 7. helmikuuta. Ranskalais-saksalainen suunnitelma nähtiin Minskin sopimuksen elvyttämisenä. Presidentti Hollande totesi suunnitelman olevan "viimeinen mahdollisuus" konfliktin ratkaisemiseksi. Suunnitelma laadittiin vastineena yhdysvaltalaisille ehdotuksille asetuesta Ukrainan valtiolle; liittokansleri Merkel sanoi tämän vain pahentavan kriisiä

Diplomaattista ratkaisua puitiin 11. helmikuuta järjestetyssä huippukokouksessa Itsenäisyyden palatsissa Minskissä. Siihen osallistuivat Venäjän presidentti Vladimir Putin, Ukrainan presidentti Petro Poroshenko, Saksan liittokansleri Angela Merkel, Ranskan presidentti François Hollande, DNR:n johtaja Aleksandr Zahartšenko ja LNR:n johtaja Igor Plotnitsky. Neuvottelut kestivät 16 tuntia, ja Saksan ulkoministeri kuvasi niitä "hyvin vaikeiksi".  12. helmikuuta julkistettiin, että konfliktin osapuolet olivat suostuneet uusiin toimenpiteisiin palauttaa rauha Itä-Ukrainaan. Eräitä niistä olivat ETYJin monitoroima tulirauha alkaen 15. helmikuuta, raskaan aseistuksen vetäminen etulinjalta, sotavankien vapauttaminen ja Ukrainan perustuslaillinen reformi.

Sopimuksen vaikutukset
----------------------

Kahakat ja tykkituli jatkuivat useissa konfliktialueen osissa huolimatta 15. helmikuuta 2015 kello 0:00 EET voimaan tulleesta tulitauosta. Tykkituli ja taistelut Debaltsevessä jatkuivat, sillä DNR:n johtaja Aleksandr Zahartšenko sanoi ettei tulitauko koske kyseistä aluetta. Donetskin alueen eteläosissa DNR:n ja Azov-pataljoonan väliset taistelut jatkuivat Mariupolia lähellä olevissa kylissä. 16. helmikuuta Minsk II -sopimus oli romahduksen partaalla. Uutistoimisto Reuters kuvasi tulitaukoa Debaltsevessä "kuolleena syntyneeksi". Ukrainan joukot pakotettiin vetäytymään Debaltsevestä 18. helmikuuta, jolloin separatistit saivat kaupungin hallintaansa. 24. helmikuuta DNR:n ja LNR:n joukot alkoivat siirtää tykistöään pois eturintamasta Minsk II:n mukaisesti, ja Ukraina vastaavasti 26. helmikuuta.

Maaliskuussa 2016 Yhdysvaltain puolustusministeriön edustaja sanoi että 430 Ukrainan sotilasta on kuollut Minsk II -sopimuksen tultua voimaan, että Venäjällä on yhä vahvat siteet DNR:ään ja LNR:ään, ja että Venäjä tuo raskasta aseistusta Donbassin alueelle.

Aiheesta muualla
----------------

* The Telegraph: Minsk II -sopimuksen koko teksti (englanniksi)

Lähteet
-------

1. ↑  Daryna Krasnolutska, James G. Neuger: EU Stands by Sanctions on Russia After Ukraine Truce Sealed *Bloomberg.com*. Viitattu 26.7.2016.
2. ↑  Shaun Walker, Oksana Grytsenko: Ukraine forces admit loss of Donetsk airport to rebels *the Guardian*.  21.1.2015. Viitattu 26.7.2016.
3. ↑  Ukraine crisis: 'Last chance' for peace says Hollande *BBC News*. Viitattu 26.7.2016. (englanniksi)
4. ↑  Michael R. Gordon, Alison Smale, Steven Erlanger: Western Nations Split on Arming Kiev Forces.  *The New York Times*, 7.2.2015. ISSN 0362-4331. Artikkelin verkkoversio.
5. ↑  'Glimmer of hope' for Ukraine after new ceasefire deal.  *Reuters*, 12.2.2015. Artikkelin verkkoversio.
6. ↑  German foreign minister: Minsk deal not all we would have wished for *Yahoo News*. Viitattu 26.7.2016.
7. ↑  Andrey Ostroukh in Minsk, Belarus, Gregory L. White in Moscow, Julian E. Barnes in Washington: Ukraine Peace Talks Yield Cease-Fire Deal.  *Wall Street Journal*, 13.2.2015. ISSN 0099-9660. Artikkelin verkkoversio.
8. ↑  Except for Debaltseve, Ukraine's officials say fighting subsides in shaky truce *Kyiv Post*. Viitattu 28.7.2016.
9. 1 2  Alec Luhn: Fears for Ukraine’s ceasefire as clashes with Russia-backed rebels intensify *the Guardian*.  15.2.2015. Viitattu 28.7.2016.
10. ↑  Paul Sonne in Moscow, Nick Shchetko in Kiev, Ukraine: Fighting Rages in Eastern Ukraine as Cease-Fire Deadline Approaches.  *Wall Street Journal*, 13.2.2015. ISSN 0099-9660. Artikkelin verkkoversio.
11. ↑  Putin tells Kiev to let troops surrender as Ukraine ceasefire unravels *Reuters UK*.  Arkistoitu 25.8.2015. Viitattu 28.7.2016. (englanniksi)
12. ↑  David Stout: Renewed Fighting Threatens Ukraine Truce *TIME.com*. Viitattu 28.7.2016.
13. ↑  Battle rages for town where Ukraine rebels reject ceasefire.  *Reuters*, 16.2.2015. Artikkelin verkkoversio.
14. ↑  Alec Luhn, Oksana Grytsenko: Ukrainian soldiers share horrors of Debaltseve battle after stinging defeat *the Guardian*.  18.2.2015. Viitattu 28.7.2016.
15. ↑  Ukraine begins artillery withdrawal, recognising truce is holding *Reuters UK*.  Arkistoitu 26.2.2015. Viitattu 28.7.2016. (englanniksi)
16. ↑  Pentagon: Despite Minsk II, More Than 400 Ukraine Troops Killed *voanews.com*. Viitattu 28.7.2016.